Samwu-lede ruk môre op na dié munisipaliteitPikitup-werknemers wat deel is van die vakbond Samwu op 8 April 2016 buite Samwu House in Johannesburg se middestad (Foto: ANA) Die Suid-Afrikaanse Munisipale Werkersunie (Samwu) het aangedui dat van sy lede Donderdag na die kantoor van die Midvaal-munisipaliteit suid van Johannesburg sal opruk om ŉ memorandum te oorhandig. Die memorandum handel glo oor toestande waarin werkers moet werk. Papikie Mohale, Samwu se woordvoerder, het gesê die optog volg nadat talle kwessies al met die munisipaliteit bespreek is en glo geïgnoreer is. Samwu-lede wat by die munisipaliteit werksaam is, het verlede jaar ŉ gewelddadige betoging gehou en dienslewering onderbreek selfs al was die staking as onwettig verklaar. Die Midvaal-munisipaliteit wat Meyerton, Daleside, Randvaal, Henley-on-Klip, Walkerville en De Deur insluit bied dienste aan meer as 111 000 mense en meer as 29 000 huisgesinne. Mohale het gesê die memorandum sluit in aantygings van wanadministrasie, kwessies rondom die toekenning van tenders, rassisme, seksuele teistering en kwessies rondom aanstellingsprosesse. Werkers sal volgens Mohale teen 09:00 bymekaarkom en die memorandum om 12:00 oorhandig. Mohale het verder aangedui dat lede vir ŉ onbepaalde tyd elke dag van 07:30 sal betoog in die parkeergebied van die munisipaliteit. Albert de Klerk, die munisipale bestuurder, het intussen bevestig dat Samwu die munisipaliteit van die betoging in kennis gestel het. Hy inwoners verseker dat die munisipaliteit alles in sy vermoë gedoen het om te verseker dat dienslewering onverpoosd voortgaan.